ועדת הכלכלה, כנסת 23, פרוטוקול מספר 200, 2021-03-15 11:00

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת.

יעקב מרגי: 15 במרץ 2021, ב' בניסן התשפ"א.

יעקב מרגי: הנושא: הצעת תקנות התעבורה (תיקון מס'... ), בדבר התקנת מערכת עזר לנהג להתרעה על השארת ילדים ברכב התרעה על השארת ילדים ברכב; הצעת צו התעבורה (עבירות קנס) – זה הולך ביחד בהמשך לזה – בדבר התקנת מערכת עזר לנהג להתרעה על השארת ילדים ברכב.

יעקב מרגי: יש בקשת דיון מחדש של חבר הכנסת בצלאל סמוטריץ'.

יעקב מרגי: אני אתן לו גם להסביר לי אחר כך כשהוא יציג את זה, אם הנושא הזה כל כך בעייתי למה הוא לא טרח להיות איתנו בדיונים, אבל לא עכשיו.

יעקב מרגי: כשהוא יציג את הנושא הוא גם יסביר לנו למה הוא לא היה בדיונים.

בועז טופורובסקי: שלושה דיונים.

יעקב מרגי: בשלושת הדיונים.

בועז טופורובסקי: כששינינו את כל התקנות.

יעקב מרגי: יפה.

יעקב מרגי: אז אני רוצה לומר, תקשיבו טוב טוב, רבותיי, ועדת הכלכלה של הכנסת קיבלה תקנות משרת התחבורה, ישבה על המדוכה פעם ראשונה, פעם שנייה, פעם שלישית, נעשו בהן שינויים מהותיים, ביטלנו הכבדה רגולטורית על האזרח.

יעקב מרגי: וידאנו שיהיו לפחות כמה ערכות, ולא אחת, ולא שתיים, ולא שלוש, והן מאוד ידידותיות, מי שירצה ישים אותה מקושרת לרכב, מי שלא ירצה, יש ערכה שהיא לא מקושרת לרכב, היא יכולה להתנייד, נכון?

יעקב מרגי: אם אני אומר דברים אתם רק תעשו כן, כן, לא, לא, אין מה לדבר לא לעניין.

יעקב מרגי: השקענו בשום שכל, לכן גם הניסוח לקח זמן, ונתנו זמן, והתאמנו, לא רצנו לשום מקום.

יעקב מרגי: ויש בקשה לדיון חוזר.

יעקב מרגי: נכון, אני עשיתי טעות כשבדיון הקודם לא הצעתי רוויזיה, ואחרי חצי שעה הייתי מתכנס וממצה את התהליך.

יעקב מרגי: לא עשיתי זאת, היה אילוץ של זמן, עוד דיון, והיינו צריכים לצאת.

יעקב מרגי: ומה לעשות, אלו המחירים שאתה משלם כשאתה לא ערני בכלים הפרלמנטריים שלך.

יעקב מרגי: בבקשה, אדוני.

בועז טופורובסקי: אולי גם עשינו טעות שלא וידאנו שהמדינה מממנת את זה.

בועז טופורובסקי: גם אולי.

יעקב מרגי: אולי.

יעקב מרגי: טוב, בוא.

בועז טופורובסקי: אחרי המכתב של אגף התקציבים זאת אולי הטעות שעשינו.

יעקב מרגי: יכול להיות, נכון, והיינו מביאים את זה.

בועז טופורובסקי: איך?

בועז טופורובסקי: לבקשתם, לבקשתם עשינו שאין לזה עלות תקציבית, ועכשיו הם עוד מתנגדים לזה.

בועז טופורובסקי: אני לא ראיתי כזה דבר.

יעקב מרגי: אגיד לך, בועז, חבל על האנרגיות שלך, אתה יודע למה?

יעקב מרגי: כי דעתם לא נשמעת לנו, לא חשובה לנו.

יעקב מרגי: גם הייתי מוותר עליהם, שילכו לעשות דברים חשובים במשרד.

יעקב מרגי: בבקשה, אדוני.

יעקב מרגי: כמה זמן אתה צריך להציג את זה?

בצלאל סמוטריץ': חמש דקות.

יעקב מרגי: חמש דקות?

יעקב מרגי: אתה רוצה תגובות, תראה כמה גייסת פה.

בצלאל סמוטריץ': חמש דקות.

בצלאל סמוטריץ': רק יש לי בקשה.

יעקב מרגי: בבקשה.

בצלאל סמוטריץ': באמת שיש לי בקשה.

בצלאל סמוטריץ': שאלת למה לא הייתי.

בצלאל סמוטריץ': אולי זה לא בסדר, לא ידעתי שיש דיונים, אני לא חבר ועדת הכלכלה, לא קיבלתי זימונים.

בצלאל סמוטריץ': כשהתפרסם שיש תקנות - - -

יעקב מרגי: מה, מתן כהנא לא הודיע לך?

בצלאל סמוטריץ': לא.

יעקב מרגי: אה, הוא לא מהמפלגה שלך.

בצלאל סמוטריץ': אני לא חבר ועדת הכלכלה, צר לי.

בצלאל סמוטריץ': אבל מה אני מבקש?

בצלאל סמוטריץ': עברנו את פורים, אדוני יושב-הראש, וכתב אשר נחתם בטבעת המלך אי-אפשר להשיב, זה אצל אחשוורוש.

בצלאל סמוטריץ': אני כן רוצה לבקש שהדיון הזה יתקיים בנפש חפצה ובצורה רצינית, ושכן תהיה נכונות לחשוב רגע ולשקול מחדש, למרות ששקלתם ולמרות שחשבתם.

בצלאל סמוטריץ': אני בכל זאת רוצה להשמיע כמה טענות שבעיני מן הראוי לשקול.

יעקב מרגי: בבקשה.

בצלאל סמוטריץ': ואיך אומרים?

בצלאל סמוטריץ': יש כלל כזה שרק חמור לא משנה את דעתו, אז בוא נעשה את הדיון הזה אמיתי.

בצלאל סמוטריץ': הדרך לגיהינום רצופה כוונות טובות.

בצלאל סמוטריץ': אין ספק שהמטרה כאן סופר ראויה.

בצלאל סמוטריץ': ואתה, אדוני היושב-ראש, אתה מכיר את הערכתי הרבה אליך לא רק בדיון הזה ובנושא הזה, אלא בכלל.

יעקב מרגי: הדדי.

בצלאל סמוטריץ': האכפתיות והרגישות, בוודאי כשמדובר על חיי אדם, על זה אין חולק.

בצלאל סמוטריץ': השאלה היא האם אנחנו משיגים את המטרה בתקנות האלה או לא, והאם יש דרכים יותר טובות ויותר נכונות להשיג את המטרה.

בצלאל סמוטריץ': לא רק יותר זולות ולא רק עם פחות רגולציה, אלא גם באמת יותר טובות.

בצלאל סמוטריץ': ואני רוצה לטעון כנגד התקנות האלה פעמיים, במהות ובפרוצדורה.

בצלאל סמוטריץ': אתחיל מהמהות.

בצלאל סמוטריץ': יש בכל מערכת ביורוקרטית מערבית מתוקנת מבחני עלות תועלת, מה שקרוי RIA בהקשר של תקנות.

בצלאל סמוטריץ': כשרוצים להעמיס רגולציה ועלויות, ומדובר כאן בסוף בעלויות לא מבוטלות, צריך לבחון מבחני עלות תועלת.

בצלאל סמוטריץ': כשבוחנים מבחני עלות תועלת זה לא רק לבחון אל מול חיי אדם.

בצלאל סמוטריץ': אתה יודע, הרי תמיד כשאתה שם חיי אדם אז מי יכול לעמוד מנגד?

בצלאל סמוטריץ': כל המציל נפש אחת מישראל מציל עולם ומלואו.

בצלאל סמוטריץ': אבל זה לא ככה.

בצלאל סמוטריץ': הנה, עכשיו אנחנו בתוך הקורונה.

בצלאל סמוטריץ': בקורונה אנחנו כל הזמן מנהלים סיכונים בין הצרכים הבריאותיים לבין, מה לעשות, צורכי המשק והכלכלה.

בצלאל סמוטריץ': אם היינו רוצים אפס הרוגים היינו סוגרים את המדינה לחלוטין, מקריסים את המשק, מקריסים את המדינה, גם היינו מקבלים אחר כך הרבה מאוד מתים מסיבות אחרות.

בצלאל סמוטריץ': אנחנו לא עושים את זה.

בצלאל סמוטריץ': ובאותה מידה גם כאן.

בצלאל סמוטריץ': כשהייתי שר התחבורה, יעידו כאן אנשי המשרד, התחלנו לעסוק בסוגיה, ומיוזמתי הנעתי לפחות שלושה דיונים עם הרלב"ד, עם אנשי המקצוע, והתחלנו לנהל דיאלוג עם אנשי משרד האוצר על מתווה דומה למה שעשתה המדינה בהתקנת מערכת ההתרעה של מוביליי, שבה לכולם ברור שמוביליי מצילה חיים.

בצלאל סמוטריץ': אף אחד לא חשב להטיל על אזרחי ישראל ממחר בבוקר תוך חצי שנה להתקין את המערכת הזאת בהון תועפות.

בצלאל סמוטריץ': מה אמרנו?

בצלאל סמוטריץ': נתמרץ.

בצלאל סמוטריץ': איך נתמרץ?

בצלאל סמוטריץ': מי שיתקין יקבל החזרים מלאים, חלקיים, ברמות כאלה וברמות אחרות, בפריסה כזאת, בפריסה אחרת, דרך אגרות הרישוי.

בצלאל סמוטריץ': אמרתי לאנשי הרלב"ד: תעשו ועדת קול קורא, תבקשו לקבל מוצרים, תעשו איזו ועדת שיפוט מקצועית, תנו עשרה סוגי מוצרים שמי שמתקין אותם יקבל החזרים דרך אגרת הרישוי השנתית לרכב, 50%, 70%.

בצלאל סמוטריץ': אני לא נכנס כרגע לפרטים, עוד לא הגענו לפרטים אל מול אגף התקציבים במשרד האוצר.

בצלאל סמוטריץ': צריך הסברה, צריך מודעות, צריך תמרוץ.

בצלאל סמוטריץ': כשאתה כופה אתה מטיל את המס הזה, ושוב, זה לא צודק.

בצלאל סמוטריץ': תראו, יש 25 ילדים על פני עשר שנים לפי הנתונים שנתנה כאן ארגון בטרם, מחצית מהם בכלל במגזר המיעוטים, הם הרי בינינו לא יתקינו את זה, הם לא שמים מערכות הרבה יותר קריטיות ברכב.

בצלאל סמוטריץ': הלוואי שהיו שם נורמות של ציות לכללי הבטיחות.

בצלאל סמוטריץ': אז אנחנו הולכים עכשיו להטיל – אגב, היתר נמצאים בעשירון, בעשירונים התחתונים של החברה הישראלית.

בצלאל סמוטריץ': צריך לדעת לבודד את אוכלוסיות היעד שאצלם יש את הבעיה, צריך לבדוק האם הבעיה היא בכיסא קדמי או בכיסא אחורי, צריך לבדוק האם הבעיה היא אצל ההורים או אצל הסבים והסבתות.

בצלאל סמוטריץ': אתה לא יכול להטיל על כולם ללא הבדל כי יש תופעה.

בצלאל סמוטריץ': ופה אני גם מגיע לפרוצדורה.

בצלאל סמוטריץ': עם כל הכבוד לנתונים שהציג ארגון "בטרם", לא נעשתה כאן עבודת איסוף נתונים.

בצלאל סמוטריץ': תכף אני אגיע לבקשה שלך שיציגו לך את הנתונים לחודש לפני, אבל חודש לפני האכיפה, לא חודש לפני ההתקנה.

בצלאל סמוטריץ': הבעיה הקשה שלי היא לא האכיפה, הבעיה שלי היא חובת ההתקנה שאתם מייצרים.

בצלאל סמוטריץ': לא בדקו את הנתונים לעומק, לא ניתחו את התופעה בכלים מחקריים בסיסיים שבכל מדינה מתוקנת ובכל תהליך ביורוקרטי מתוקן עושים.

בצלאל סמוטריץ': להבין את המאפיינים הנכונים, למקד את זה בקהלי היעד.

בצלאל סמוטריץ': שוב, להערכתי, לסבים ולסבתות זה לא קורה, כי להם יש קשב, יש תשומת לב.

בצלאל סמוטריץ': הבעיה היא הורה שתוך כדי העבודה זורק את הילד בגן, הוא לא שם לב, הוא עם הטלפון.

בצלאל סמוטריץ': למה אתה מחייב גם את הסבא ואת הסבתא?

בצלאל סמוטריץ': אם התינוק נמצא בכיסא הקדמי, למה לא לחייב את זה רק בכיסא האחורי אם כבר?

בצלאל סמוטריץ': אני חושב שזה לא נכון לחייב בכלל, בעיני זו שגיאה, זו שגיאה קשה קשה.

בצלאל סמוטריץ': אמרתי, אתם לא תפתרו את הבעיה, אתם תייצרו התקוממות ציבורית.

בצלאל סמוטריץ': אם עכשיו בקורונה אתה רוצה להצליח אתה צריך שיתוף פעולה ציבורי.

בצלאל סמוטריץ': את זה עושים באמון, בהסברה, בתמרוץ, בסיוע, לא בכפייה, לא בקנסות.

בצלאל סמוטריץ': ושוב, אין לזה הצדקה.

בצלאל סמוטריץ': אנחנו מדברים על 800,000 ילדים, ברוך השם, כן ירבו, שניים-שלושה מקרים בשנה.

בצלאל סמוטריץ': עוד פעם, כל אחד הוא קורע לב, עולם ומלואו, זה לא מצדיק.

בצלאל סמוטריץ': אני יכול לתת לכם תופעות מסכנות חיים פי 1,000 שגובות חיים פי מיליון.

יעקב מרגי: אתה יודע כמה פצועים יש?

יעקב מרגי: כמה נשכחו ולא מתו?

בצלאל סמוטריץ': רגע, שוב, יש כל כך הרבה תופעות שמסכנות וגובות חיים הרבה יותר ואנחנו לא ממשטרים כל דבר, כי אנחנו מבינים שיש מבחני עלות תועלת של שכל ישר.

בצלאל סמוטריץ': ואני חוזר ואומר פה, מרגי, בואו, קיצרו כאן פעמיים בשבועיים את השימוע.

בצלאל סמוטריץ': לא סתם משרד ראש הממשלה ומשרד האוצר ומשרד המשפטים מתנגדים, כי לא עשו כאן את הדיונים.

בצלאל סמוטריץ': כל מה שאני מבקש זה שתעשו שנייה אחת הולד, בואו ניכנס לדיון מחודש עם משרד האוצר, יכול להיות שנצליח להגיע באמת לאיזשהו מתווה שמי שיתקין יקבל סבסוד מסוים מהמדינה, זה יתמרץ את האנשים.

בצלאל סמוטריץ': נייצר קמפיין בשפה הערבית שהוא ייעודי למגזר שאצלו יש את עיקר הבעיה.

בצלאל סמוטריץ': הרי באופן יחסי למס' שלו באוכלוסייה זה פי כמה וכמה, אגב, כמו בעבירות אחרות, זה נכון בחגורות בטיחות, זה נכון בטסטים לרכב, זה נכון בנהיגה ללא רישיון.

בועז טופורובסקי: זה נכון.

בצלאל סמוטריץ': צריך לדעת למקד, אי-אפשר ללכת כאן רוחבית.

בצלאל סמוטריץ': באמת, מרגי, מילה אחרונה, אנחנו בתוך אחת התקופות הכלכליות הכי קשות על אזרחי ישראל, באמת, ומתוך רצון טוב אתה לוקח - - -

יעקב מרגי: כמה עולה כיסא תינוק?

יעקב מרגי: כמה עולה בוסטר?

בצלאל סמוטריץ': אז בוא נדבר על כיסא תינוק.

בצלאל סמוטריץ': כיסא תינוק לקח כמעט 20 שנה עד שבמדינת ישראל – עשר שנים בארצות הברית עשו את זה לפני שבכלל עיגנו את זה בחוק.

בצלאל סמוטריץ': עוד 14 - - -

יעקב מרגי: אז מה, זה צריך להישאר ב-20 שנה?

בצלאל סמוטריץ': ככה עושים, אתה בודק תופעות.

יעקב מרגי: לא עושים ככה.

בצלאל סמוטריץ': אני רוצה לומר לך יותר מזה, בצדק הבנת שחסרים לך נתונים, וכתבת בתוך התקנות שחודש לפני תחילת האכיפה – אבל הבעיה שלי היא לא האכיפה, הבעיה שלי היא ההתקנה.

בצלאל סמוטריץ': אני רוצה שאם כבר למפרע תדחה את הכול, גם את חובת ההתקנה על הרישיון, ושהנתונים יהיו לפני חובת ההתקנה.

בצלאל סמוטריץ': זאת לא חוכמה לזרוק את האנשים להתקין ולהגיד להם – הרי הבעיה שלי היא לא האכיפה, הבעיה שלי היא החובה שאתה מטיל.

בצלאל סמוטריץ': אני רוצה שאזרחי ישראל יקיימו חובות שהכנסת מטילה עליהם או שמשרדי הממשלה מטילים אליהם לא בגלל שיש אכיפה.

בצלאל סמוטריץ': אז אין משמעות לזה שאתה אומר שלפני האכיפה תקבל את הנתונים, הרי גם אתה הבנת, אז ממה נפשך?

בצלאל סמוטריץ': אם אתה חושב שיש לך נתונים והכול בסדר אז לא צריך נתונים.

בצלאל סמוטריץ': אם אתה מבין שיש פה חיסרון בנתונים ואתה מבקש שהנתונים יוצגו לפני תחילת האכיפה, אז תבקש שהנתונים יוצגו לפני שאתה מכניס את החובה הזאת לתוקף.

יעקב מרגי: תודה.

יעקב מרגי: רבותיי, זה דיון בבקשה לדיון חוזר, ואנחנו מביאים את הבקשה של חבר הכנסת בצלאל סמוטריץ' להצבעה.

יעקב מרגי: אבל לפני כן רק להעיר הערה.

יעקב מרגי: תדע לך שכל מה שנימקת, למרות שהמשרד רצה את זה בתקנות קבועות, אנחנו קבענו את זה בהוראת שעה כדי לבחון את זה אם זה הצליח, לא הצליח.

בצלאל סמוטריץ': אנשים גם השקיעו - - -

בועז טופורובסקי: גם דנו בזה, גם דנו בכל הטענות שלו.

יעקב מרגי: יפה.

יעקב מרגי: מי בעד אישור הרוויזיה?

בצלאל סמוטריץ': רגע.

בצלאל סמוטריץ': אני יכול להצביע במקום מתן?

בצלאל סמוטריץ': הרי היינו בכנסת היוצאת באותה סיעה.

יעקב מרגי: לא, הוא לא ברשימה שלו.

עידית חנוכה: הוא היה באותה רשימה.

בצלאל סמוטריץ': בכנסת היוצאת אנחנו באותה סיעה.

יעקב מרגי: הוא לא באותה רשימה.

בצלאל סמוטריץ': אני שואל, הרי בכנסת היוצאת אנחנו באותה סיעה, בכנסת עכשיו לא.

יעקב מרגי: מבחינתי אתה יכול להצביע.

יעקב מרגי: לא יודע, יבדקו.

יעקב מרגי: מי בעד אישור הרוויזיה?

בצלאל סמוטריץ': מה, אתה לא רוצה לשמוע את אנשי המשרד, את אנשי המקצוע?

יעקב מרגי: איזה?

יעקב מרגי: שרפנו להם את הזמן.

בצלאל סמוטריץ': אתה לא בסדר.

יעקב מרגי: מי בעד אישור הרוויזיה?

בצלאל סמוטריץ': יעקב, אתה לא בסדר.

יעקב מרגי: אני אתחיל במי נגד?

בועז טופורובסקי: הוא בסדר גמור.

בועז טופורובסקי: מה?

בועז טופורובסקי: הוא ממש בסדר גמור.

בצלאל סמוטריץ': באמת לא בסדר.

בצלאל סמוטריץ': לא בסדר, תעשה פה דיון מקצועי.

בצלאל סמוטריץ': באנו, אגף התקציבים.

יעקב מרגי: סליחה, שלושה דיונים מקצועיים.

בועז טופורובסקי: עשינו שלושה דיונים מקצועיים.

בצלאל סמוטריץ': אבל אני מבקש ממך, באתי הנה.

בועז טופורובסקי: אתה ממחזר טענות של מי שדיברו כאן.

יעקב מרגי: מי נגד הרוויזיה?

בצלאל סמוטריץ': הם מטילים מס על כל ההורים במדינה.

בועז טופורובסקי: לא נכון.

בועז טופורובסקי: אז שהמדינה תממן את זה.

יעקב מרגי: מי נגד הרוויזיה?

בצלאל סמוטריץ': המדינה לא תממן.

בצלאל סמוטריץ': מאיפה אתה ממציא את זה?

יעקב מרגי: מי בעד הרוויזיה?

בועז טופורובסקי: אתה יודע שאתה טועה.

יעקב מרגי: מי נמנע?

יעקב מרגי: בעד – 1

יעקב מרגי: נמנעים – אין

יעקב מרגי: לא אושרה הרוויזיה.

יעקב מרגי: תודה רבה.

בצלאל סמוטריץ': אני מגיש רוויזיה על ההצבעה.

בצלאל סמוטריץ': אפשר לעשות דבר כזה?

יעקב מרגי: והביקורת שאני אומר לך לפני שאני נועל את הישיבה, הביקורת שלי לאגף התקציבים, אני אגיד אותה כדי שהיא תירשם בפרוטוקול.

בועז טופורובסקי: זאת הרוויזיה.

בצלאל סמוטריץ': לא הבנתי, אתה מעניש את אזרחי ישראל כי הם לא בסדר?

יעקב מרגי: שלושה דיונים, שלושה דיונים הוועדה פה מנהלת, מבזבזת זמן איכותי - -

בצלאל סמוטריץ': ומה אתה אומר על הטיעונים האלה לגופם?

יעקב מרגי: - - של הוועדה - - -

בצלאל סמוטריץ': מה אתה אומר על הטיעונים האלה לגופם?

יעקב מרגי: אתה מפריע לי לדבר.

יעקב מרגי: אני מדבר.

יעקב מרגי: אתה רואה שאני מדבר.

בצלאל סמוטריץ': מה, אתה מעניש את אזרחי ישראל כי הם לא בסדר?

יעקב מרגי: אבל אתה מפריע לי לדבר.

בועז טופורובסקי: דרך אגב, אני רואה ששכחת הילדים - - -

יעקב מרגי: שלושה דיונים אתם יושבים כמו אילמים בוועדה, אין לכם - - -

קריאה: איפה היית?

בצלאל סמוטריץ': - - -

קריאה: אבל איפה היית?

יעקב מרגי: אל תפריע לי.

יעקב מרגי: אין להם את האומץ לומר את דעתכם.

יעקב מרגי: בבקשה לדיון מחדש אתם מגישים נייר עמדה?

יעקב מרגי: ככה לא מתנהל משרד רציני.

יעקב מרגי: תודה רבה.

יעקב מרגי: הישיבה נעולה.